ФIыщIэшхуэ фхудощI
КIуэкIуэ Юрий Къэбэрдей-Балъкъэрым
и бзылъхугъэхэм йохъуэхъу
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Ю. А. хэтащ ЦIыхубзхэм я дунейпсо махуэм и щIыхькIэ Къэрал киноконцерт гъэлъэгъуапIэм дыгъуасэ щекIуэкIа гуфIэгъуэ пшыхьым.
Ирагъэблэгъахэм яхэтащ КъБР-м и Парламентымрэ Правительствэмрэ я унафэщIхэр, жылагъуэ зэгухьэныгъэхэм я лIыкIуэхэр, ауэ гуфIэгъуэм и хьэщIэ нэхъ лъапIэ дыдэхэр республикэм щыпсэу бзылъхугъэхэрт.
КIуэкIуэ Юрий абыхэм защыхуигъазэм къыхигъэщащ: «Нобэ дэ ди гум къыбгъэдэкIыу фIыщIэшхуэ фхудощI фыкъызэрытхуэупсэ лъагъуныгъэм, гумащIагъэм папщIэ, гъащIэм гугъуехьхэм фызэрыщыIууэм щхьэкIэ къэмынэу фхъумэ фи дахагъэр, губзыгъагъэр, шыIэныгъэр доIэт. Фэращ зэхьэлIар зэи жьы мыхъуну фIыгъуэ нэхъ лъапIэ дыдэхэр: жьэгу пащхьэ нэхур, нэхъыжьхэм пщIэ яхуэщIыныр, Хэкур фIыуэ лъагъуныр.
Къыпхуэмылъытэну инщ фэ экономикэм, социальнэ-щэнхабзэ IэнатIэхэм заужьыным, къытщIэхъуэ щIэблэр гъэсэным хуэфщI хэлъхьэныгъэр. ЦIыхубзым и мыхьэнэр псом хуэмыдэу щыин дыдэ IэщIагъэхэр щыIэщ — ахэр егъэджакIуэ, дохутыр IэщIагъэхэрщ. Абыхэм я Iэ гупэхэм IэщIэлъщ хъугъуэфIыгъуэ нэхъ лъапIэ дыдэхэр — узыншагъэр, егъэджэныгъэмрэ ди лъэпкъым и псэкупсэ къулеигъэмрэ. Нобэ дэ догъэлъапIэ щIэныгъэ IэнатIэм щылажьэ цIыхубзхэр. Абыхэм я зэхэщIыкIымрэ акъыл жанымрэ пхаш щIэныгъэм хуэкIуэ гъуэгухэр. ЦIыхубз мымащIэ нобэ хэтщ къэрал, жылагъуэ Iуэхухэр зехьэным. Шэч къытезмыхьэу жысIэфынущ абы и фIыщIэкIэ политикэр нэхъ лъэщ хъууэ, абы къыдэкIуэуи властым гумащIагъэр хъума щыхъуу.
Я лэжьыгъэфIым, гумызагъэу Iуэхум зэрыбгъэдэтым, зэпэшэчауэ сыт хуэдэ Iуэхуми зэрыбгъэдыхьэм папщIэ цIыхубзхэм яхуэфащэщ жылагъуэм нэхъ пщIэшхуэ щаIэну. ИкIи дэ ди мурадщ ахэр къэрал властым и орган псоми нэхъ жыджэру хэтыныр къызэдгъэпэщыну.
Псом хуэмыдэу фIыщIэшхуэ яхудощI ди цIыхубз нэхъыжьхэм — ветеранхэм. Абыхэм зауэм, лэжьыгъэ IэнатIэм къыщахьа ехъулIэныгъэхэр дыщэ хьэрфхэмкIэ иратхащ Къэбэрдей-Балъкъэрым и тхыдэм, ахэр сыт щыгъуи щытынущ Хэкум хьэлэлу къулыкъу хуэщIэным и щапхъэ нэсу.
Дохъуэхъу щэнхабзэмрэ литературэмрэ, театр, музыкэ гъуазджэхэм щылажьэ цIыхубзхэм, ди спортсменкэ лъэрызехьэхэм. Абыхэм ди гъащIэм псэ къабзагъэ, щыпкъагъэ, дахагъэ къыхахьэ. Си гум къыбгъэдэкIыу сохъуэхъу сыт хуэдэ IэщIагъэми ирилажьэ цIыхубзхэм, ахэр щымыIамэ, ди жылагъуэри щыIэнутэкъым.
Шэч хэмылъуи, фIыщIэ нэхъ ин дыдэри хъуэхъу нэхъ дахэхэри зыхуэфащэр цIыхубз-анэрщ. Къэбэрдей-Балъкъэрым щопсэу сабий куэд зыпI анэ мин 17-м щIигъу, абыхэм ящыщу 52-м бынипщI, нэхъыбэ яIэщ. Апхуэдэ анэхэм я зэфIэкIыр умыгъэщIэгъуэн плъэкIыркъым икIи абыхэм пщIэшхуэ яхуэфащэщ.
ЦIыхубз лъапIэхэ! Мы зэман гугъум фи пщэ къыдэхуа къалэн гугъухэр фщыдгъэпсынщIэн папщIэ, къэрал властымрэ управленэмрэ я органхэм я пщэ къыдэхуэ жэуаплыныгъэр дэ нэсу зыхыдощIэ. Дэ тхузэфIэкI псори дощIэ, дяпэкIи тлъэкI къэдгъэнэнукъым Къэбэрдей-Балъкъэрым и цIыхубзхэм я гъащIэр нэхъ тынш, насыпыфIэ хъун папщIэ. Абы хуэфащэ гулъытэ хуэтщIыныр властым и къалэн пажэу, ди къэралым и политикэм и унэтIыныгъэ нэхъыщхьэхэм ящыщ зыуэ къонэж.
ПщIэ зыхуэтщI цIыхубзхэ, махуэшхуэм дыщыпежьа мы пшыхьым ди гуапэу зыщыфхудогъазэ узыншагъэ быдэ, мамырыгъэ, гуапагъэ, зэIузэпэщыгъэ фиIэну, фи Iыхьлыхэмрэ благъэхэмрэ я Iуэхухэр ефIэкIуэну, фи унагъуэхэм лъагъуныгъэрэ зэгурыIуэныгъэрэ илъыну. Фи хъуэпсапIэхэр къывэхъулIэну, сыт щыгъуи ехъулIэныгъэ фиIэну. ФIыуэ фыкъалъагъуу, насыпыфIэу фыпсэуну си гуапэщ».
IэнатIэ зэмылIэужьыгъуэхэм пэрыт цIыхубз гупым щIыхьыцIэхэр фIащIащ, къахьа ехъулIэныгъэхэм, илъэс куэдкIэ хьэлэлу зэрылэжьам папщIэ. Къэрал дамыгъэхэр абыхэм КIуэкIуэ Юрий яритыжащ.
ГуфIэгъуэ пшыхьыр Къэбэрдей-Балъкъэрым и гъуазджэм и лэжьакIуэхэм я концертышхуэкIэ зэхуащIыжащ.
КъБР-м и Iэтащхьэмрэ Правительствэмрэ я пресс-IуэхущIапIэ.
